Cunoaşterea de sine şi imaginea de sine Cunoaşterea şi acceptarea de sine sunt variabile fundamentale în funcţionarea şi adaptarea optimă la mediu social, în menţinerea sănătăţii mentale şi emoţionale Un copil sau adolescent are nevoie să simtă că nu este necesar ca el să fie premiant sau olimpic pentru a fi iubit, acceptat şi respectat Afecţiunea, aprecierea, respectul nu trebuie condiţionate de performanţe şcolare sau de altă natură (ex sportive) Respectul, aprecierea, recompensa sunt stimuli ce încurajează dezvoltarea personală, previn şi remediază atitudini şi comportamente deficitare sau problematice Conform psihologiei umaniste dezvoltată de Carl Rogers şi Abraham Maslow, fiecare persoană este valoroasă în sine Prin natura sa umană, are capacitatea de a se dezvolta şi de a-şi alege propriul destin, de a-şi valida calităţile şi caracteristicile pozitive în măsura în care mediul îi creează condiţiile de actualizare a sinelui Acceptarea necondiţionată (indiferent de performanţe) şi gândirea pozitivă (convingerea că fiecare persoană are ceva bun) sunt atitudini care favorizează dezvoltarea personală Cunoaşterea de sine se dezvoltă odată cu vârsta şi cu experienţele prin care trecem Pe măsură ce persoana avansează în etate, dobândeşte o capacitate mai mare şi mai acurată de autoreflexie Totuşi, niciodată nu vom putea afirma că ne cunoaştem pe noi înşine în totalitate; cunoaşterea de sine nu este un proces care se încheie odată cu adolescenţa sau tinereţea Confruntarea cu evenimente diverse poate scoate la iveală dimensiuni noi ale personalităţii sau le dezvoltă pe cele subdimensionate Cunoaşterea de sine este un proces cognitiv, afectiv şi motivaţional individual, dar suportă influenţe puternice de mediu Imaginea de sine se referă la totalitatea percepţiilor privind abilităţile, atitudinile şi comportamentele personale Imaginea de sine poate fi înţeleasă ca o reprezentare mentală a propriei persoane sau ca o structură organizată de cunoştinţe declarative despre sine care ghidează comportamentul social Altfel spus, imaginea de sine presupune conştientizarea a "cine sunt eu" şi a "ceea ce pot să fac eu" Imaginea de sine influenţează atât percepţia lumii cât şi a propriilor comportamente O persoană cu o imagine de sine săracă sau negativă va tinde să gândească, să simtă şi să se comporte negativ De exemplu, un elev care se percepe pe sine ca o persoană interesantă, va percepe lumea din jurul său şi va acţiona complet diferit faţă de un alt elev care se vede pe sine drept o persoană anostă Imaginea de sine nu reflectă întotdeauna realitatea O adolescentă cu o înfăţişare fizică atractivă se poate percepe ca fiind urâtă şi grasă şi invers Cunoaşterea de sine şi formarea imaginii de sine sunt procese complexe ce implică mai multe dimensiuni Imaginea de sine (Eul) nu este o structură omogenă În cadrul imaginii de sine facem distincţia între Eul (sinele) real, Eul (sinele) viitor şi Eul (sinele) ideal Eul real sau Eul actual este rezultatul experienţelor noastre, cadrului social şi cultural în care trăim Eul real cuprinde: • Eul fizic: structurează dezvoltarea, încorporarea şi acceptarea propriei corporalităţi Imaginea corporală se referă la modul în care persoana se percepe pe sine şi la modul în care ea/el crede că este perceput de ceilalţi Cu alte cuvinte, imaginea corporală determină gradul în care te simţi comfortabil în şi cu corpul tău Dacă imaginea ideală a Eului corporal este puternic influenţată de factori culturali şi sociali (ex standarde de siluetă) şi nu corespunde Eului fizic, poate genera sentimente de nemulţumire, neîncredere, furie, izolare Discrepanţa dintre Eul fizic real şi cel cultivat de mass-media determină numărul mare de tulburări de comportament alimentar de tip anorectic în rândul adolescentelor • Eul cognitiv se referă la modul în care sinele receptează şi structurează conţinuturile informaţionale despre sine şi lume, şi la modul în care operează cu acestea Sunt persoane care reţin şi reactualizează doar evaluările negative despre sine, alţii le reprimă, iar unii le ignoră Unii dintre noi facem atribuiri interne pentru evenimente negative, astfel încât ne autoculpabilizăm permanent, în timp ce alţii fac atribuiri externe pentru a-şi menţine imaginea de sine pozitivă Unele sunt persoane analitice, în timp ce altele sunt sintetice În cadrul Eului cognitiv includem şi memoria autobiografică, cu toate consecinţele pe cale le implică asupra personalităţii 1 Eul emoţional (Eul intim sau Eul privat) sintetizează totalitatea sentimentelor şi emoţiilor faţă de sine, lume şi viitor De multe ori, persoana nu doreşte să îşi dezvăluie sinele emoţional decât unor persoane foarte apropiate, familie, prieteni, rude Cu cât o persoană are un Eu emoţional mai stabil cu atât va percepe lumea şi pe cei din jur ca fiind un mediu sigur, care nu ameninţă imaginea de sine Autodezvăluirea emoţională nu este percepută ca un proces riscant sau dureros În general, Eul emoţional al adolescenţilor este labil Curajul, bravura, negarea oricărui pericol pot alterna cu anxietăţi şi nelinişti extreme Copiii şi adolescenţii trebuie ajutaţi să-şi dezvolte abilitatea de a identifica emoţiile trăite şi de a le exprima într-o manieră potrivită situaţiei, fără teama de ridicol sau de a-şi expune "slăbiciunile" Inteligenţa emoţională nu conturează altceva decât tocmai această abilitate • Eul social (Eul interpersonal) este acea dimensiune a personalităţii pe care suntem dispuşi să o expunem lumii; este "vitrina" persoanei Dacă recurgem la comparaţii cu lumea plantelor, putem spune că unii dintre noi avem un Eu social de tip "cactus" (mă simt în siguranţă doar când sunt ofensiv şi belicos), alţii ca o "mimoză" (atitudinea defensivă este cea care îmi conferă protecţie) sau ca o plantă care înfloreşte sau se usucă în funcţie de mediul în care trăieşte (reacţionez în concordanţă cu lumea înconjurătoare) Cu cât discrepanţa dintre Eul emoţional şi cel social este mai mare, cu atât gradul de maturare al persoanei este mai mic O persoană imatură se va purta în general într-un anumit mod acasă, între prietenii apropiaţi şi în alt mod (care să o securizeze) în cadrul interacţiunilor sociale • Eul spiritual reflectă valorile şi jaloanele existenţiale ale unei persoane Din această perspectivă, persoanele pot fi caracterizate ca fiind pragmatice, idealiste, religioase, altruiste, pacifiste Eul viitor (Eul posibil) vizează modul în care persoana îşi percepe potenţialul de dezvoltare personală şi se proiectează în viitor Eul viitor încorporează repertoriul aspiraţiilor, motivaţiilor şi scopurilor de durată medie şi lungă Eul viitor este o structură importantă de personalitate deoarece acţionează ca factor motivaţional în comportamentele de abordare strategică, şi în acest caz devine Eul dorit Eul viitor încorporează şi posibilele dimensiuni neplăcute de care ne este teamă să nu le dezvoltăm în timp (de ex alcoolic, singur, eşuat) şi în acest caz poartă denumirea de Eu temut Eul viitor sau posibil (fie el dorit sau temut) derivă din combinarea reprezentărilor trecutului cu ale viitorului O persoană optimistă va contura un Eu viitor dominat de Eul dorit, pentru care îşi va mobiliza resursele motivaţionale şi cognitive; Eul temut, comportamentele evitative şi emoţiile negative vor caracteriza o persoană pesimistă Importanţa Eului viitor în structura de personalitate, subliniază rolul familiei şi al şcolii în dezvoltarea la copii a atitudinii optimiste faţă de propria persoană şi lume Optimismul este energizant, directiv şi constructiv, dă un sens şi scop vieţii Spre deosebire de optimism, pesimismul are un efect inhibitiv, blocant, evitativ şi destructiv şi poate determina starea de alienare Fiecare dintre aceste două Eu-ri viitoare are ataşat un set emoţional încredere, bucurie, plăcere, în cazul Eu-lui dorit; anxietate, furie, depresie, în cazul Eu-lui temut Structura Eu-lui viitor şi funcţia lui motivaţională implică nevoia de a fixa, a sublinia şi a întări aspectele pozitive ale elevului şi de a evita etichetările negative care ancorează copilul în acele trăsături şi comportamente negative Putem vizualiza etichetările negative, care sunt de multe ori folosite de către adulţi cu bună intenţie dar cu rea ştiinţă, în imaginea unor pietre legate de picioarele copilului care trebuie să înoate într-un râu “Anexându-i” aceste pietre, nu îi dăm copilului multe şanse să iasă din râu Eul viitor, prin componenta sa dezirabilă (dorită) este simbolul speranţei, şi prin urmare are o importantă funcţie de auto-reglare Totodată, Eul viitor, prin componenta sa anxiogenă (de temut) este semnul neîncrederii şi are efecte de distorsionare Deci, adultul în rolul său de educator poate opta între a întreţine speranţele copiilor şi tinerilor (prin evaluări pozitive, oricât de mici ar fi acestea) sau neîncrederea (prin evaluări negative, chiar dacă acestea sunt făcute în scop de stimulare) Trebuie făcută distincţia dintre Eul viitor şi Eul ideal Eul ideal este ceea ce ne-am dori să fim, dar în acelaşi timp suntem conştienţi că nu avem resurse reale să ajungem Eul viitor este cel care poate fi atins, pentru care putem lupta să îl materializăm, şi prin urmare ne mobilizează resursele proprii; Eul ideal este, ca multe dintre idealuri, o himeră Când ne apropiem sau chiar atingem aşa numitul ideal, realizăm că dorim altceva şi acel altceva devine ideal Alteori, Eul ideal 2 • nu poate fi niciodată atins (de exemplu, o adolescentă cu o înălţime mică care vizează să aibă statura şi silueta unui manechin) Dacă o persoană se va cantona în decalajul dintre Eul real şi cel ideal are multe şanse să trăiască o permanentă stare de nemulţumire de sine, frustrare şi chiar depresie Dominarea imaginii de sine de către Eul ideal este un fenomen destul de frecvent la adolescenţi; ei doresc să devină persoane ca Madona sau Brad Pitt şi se simt total dezamăgiţi de propria personalitate şi viaţă Este bine ca adolescenţii să înveţe să facă diferenţa dintre Eul ideal şi Eul viitor, cel din urmă conţinând elemente realiste, deci realizabil Eul ideal poate avea un rol pozitiv doar în măsura în care jalonează traiectoria Eului viitor şi nu se interpune ca o finalitate dorită Metode de dezvoltare a stimei de sine În strânsă legătură cu imaginea de sine se află stima de sine Stima de sine este o dimensiune fundamentală pentru orice fiinţă umană, indiferent că este copil, adult sau vârstnic, indiferent de cultură, personalitate, interese, statut social, abilităţi Stima de sine se referă la modul în care ne evaluăm pe noi înşine, cât de "buni" ne considerăm comparativ cu propriile expectanţe sau cu alţii Stima de sine este dimensiunea evaluativă şi afectivă a imaginii de sine Stima de sine pozitivă este sentimentul de autoapreciere şi încredere în forţele proprii Copiii cu stimă de sine scăzută se simt nevaloroşi şi au frecvente trăiri emoţionale negative, de cele mai multe ori cauzate de experienţe negative Sarcina adulţilor este de a identifica aceste caracteristici ale stimei de sine scăzute şi de a-i dezvolta copilului abilitatea de a-şi modifica atitudinile negative faţă de sine Copiii gândesc deseori despre sine “nu sunt bun de nimic”, “nimeni nu mă place”, "sunt urât”, “sunt un prost ” În consecinţă, adulţii trebuie să-i ajute să îşi construiască sau să îşi întărească stima de sine, astfel încât să se simtă fiinţe umane valoroase Există o relaţie de cauzalitate între formarea stimei de sine la elevi şi acceptarea necondiţionată ca atitudine a adultului în general Mesajul de valoare şi unicitate transmis de adult este foarte important în prevenirea neîncrederii în sine Un eşec nu trebuie perceput ca un simptom al non-valorii, ci ca o situaţie ce trebuie rezolvată Pentru copiii de vârstă mai mică sursa cea mai importantă pentru formarea stimei de sine o constituie evaluările părinţilor Mesajele transmise de aceştia sunt interiorizate de către copil, conducând la sentimentul de inadecvare sau adecvare ca persoană Eşecul părinţilor în a diferenţia între comportament şi persoană (etichetarea copilului după comportament) duce la formarea unui imagini de sine negative Alături de această distincţie fundamentală (comportament - persoană) alte mesaje pot influenţa negativ imaginea de sine ca: gesturile de interzicere, ameninţările cu abandonul (“Dacă nu faci … nu te mai iubesc ”), deficite ale stilului de relaţionare părinte - copil La elevii mai mari relaţia evenimente - stimă de sine are un caracter circular şi sursa de formare a stimei de sine se extinde la grupul de prieteni, şcoală, alte persoane din viaţa lor Un obiectiv important al orelor de consiliere este învăţarea modului de formare a stimei de sine şi a relaţiei dintre gânduri (cogniţii) - comportamente şi emoţii O stimă de sine pozitivă şi realistă dezvoltă capacitatea de a lua decizii responsabile şi abilitatea de a face faţă presiunii grupului Imaginea de sine se dezvoltă pe parcursul vieţii din experienţele pe care le are copilul şi din acţiunile pe care le realizează şi la care participă Experienţele din timpul copilăriei au un rol esenţial în dezvoltarea imaginii de sine Astfel, succesele şi eşecurile din copilărie precum şi modalităţile de reacţie a copilului la acestea definesc imaginea pe care o are copilul despre el Atitudinile părinţilor, ale profesorilor, colegilor, fraţilor, prietenilor, rudelor contribuie la crearea imaginii de sine a copilului • • • • Elevii cu o stimă de sine pozitivă … îşi asumă responsabilităţi (“Pot să fac acest lucru ”); se comportă independent (“Mă descurc singur ”); sunt mândri de realizările lor (“Sunt mândru pentru că …”, “Sunt important ”); realizează fără probleme sarcini noi (“Sunt convins că pot să fac acest lucru ”); 3 • • îşi exprimă atât emoţiile pozitive cât şi pe cele negative (“Îmi place de mine aşa cum sunt ”, “Sunt supărat când vorbeşti aşa cu mine ”); oferă ajutor şi sprijin celorlalţi colegi (“Am nevoie de ajutorul tău ”) • • • • • • Experienţele din copilărie care dezvoltă o imagine de sine echilibrată: este încurajat, lăudat; este ascultat; i se vorbeşte cu respect; i se acordă atenţie şi este îmbrăţişat; are performanţe bune în activităţile extraşcolare (sport, desen, pictură, teatru) sau şcoală; are prieteni de încredere; Elevii cu o stimă de sine scăzută … • sunt nemulţumiţi de felul lor de a fi ( “Nu sunt bun de nimic ”, “Nu sunt în stare să fac asta ”, “Nu am nici o calitate ”); • evită să realizeze sau să se implice în sarcini noi (“Nu voi fi în stare să iau examenul ”); • se simt neiubiţi şi nevaloroşi (“Sunt antipatic ” “Nu mă place nimeni ”, “Sunt plictisitor ” ); • îi blamează pe ceilalţi pentru nerealizările lor (“Profesorul a fost nedrept cu mine ”); • pretind că sunt indiferenţi emoţional (“Nu mă interesează că am luat nota 4 la … ”); • nu pot tolera un nivel mediu de frustrare (“Nu ştiu cum să rezolv problema ”, “Nu pot să învăţ ”); • sunt uşor influenţabili (“Prietenii mei cred că este bine să fumezi ”); • nu îşi asumă responsabilităţi, este prea “cuminte”; • pare rebel, nepăsător Experienţele din copilărie care formează o imagine de sine scăzută: este des criticat (“Dacă cineva mă critică, înseamnă că sunt prost şi ridicol ”); • i se vorbeşte pe un ton ridicat (se ţipă); • este ignorat, ridiculizat (“Nu trebuie să faci greşeli ”); • ceilalţi (părinţi, profesori) aşteaptă să fie întotdeauna “perfect” (“Trebuie să fiu competent, să am note meri pentru ca părinţii mei să mă iubească ”); • are eşecuri în activităţile extraşcolare sau şcolare ( “Dacă prietenii sau colegii mei nu mă plac nu am nici o valoare ”); • comparaţii frecvente între fraţi; • standarde exagerate a părinţilor privind performanţele sale şcolare Riscurile unei stime de sine scăzute sunt multiple: probleme emoţionale – depresie, anxietate, iritabilitate; probleme de comportament – agresivitate; scăderea performanţelor şcolare – eşec şcolar, abandon şcolar; creşterea riscului consumului de alcool, tutun, droguri; implicarea în relaţii sexuale de risc; imagine corporală negativă, tulburări alimentare – anorexie, bulimie, suicid • Pentru ca elevii să dezvolte stima de sine, adulţii (părinţii, profesorii, consilierii) trebuie: 1 Să exprime expectanţe rezonabile faţă de vârsta copilului Nu este rezonabil ca un copil de 3 ani să fie certat pentru că a vărsat o cană de lapte Formularea unor expectanţe conforme nivelului de dezvoltare al copilului evită situaţiile conflictuale şi trăirea unor emoţii negative 2 Să planifice din timp activităţile Când ştiţi că apar situaţii dificile pentru elevi, faceţi tot posibilul să-i ajutaţi să le depăşească Dacă anticipaţi nevoile copiilor, probabilitatea ca ei să fie mai cooperativi va creşte 4 Să formuleze clar ceea ce aşteaptă de la elevi Să se focalizeze asupra aspectelor pozitive ale elevilor Folosiţi fiecare ocazie pentru a-i lăuda pe elevi şi a le întări fiecare comportament pozitiv şi eforturile Când discutaţi cu un copil, fiţi siguri că aţi adus în discuţie atât aspectele pozitive cât şi pe cele deficitare ale comportamentului Dacă elevul va simţi că cel puţin parţial a făcut bine, va fi mult mai motivat să continue şi să corecteze imperfecţiunile - de exemplu, “ Mi-a plăcut foarte mult povestirea ta despre vacanţa de vară, dar scrisul m-a făcut să citesc mai greu Te rog să o copiezi cât mai caligrafic posibil, astfel încât să poată citi şi alţi colegi povestea ta ” 5 Să ofere posibilităţi şi opţiuni elevilor de câte ori este posibil; aceasta dă sentimentul controlabilităţii, si ca urmare, elevii se vor opun mai puţin “Mai avem destul timp ca să mai facem o problemă la matematică Vă rog să alegeţi voi care va fi aceea ” 6 Să ofere recompense Scopul pe care trebuie să-l atingă elevul trebuie să se poată realiza depunând un efort rezonabil Recompensa nu trebuie să fie extravagantă • • • • • • • Modalităţi de îmbunătăţire a stimei de sine: crearea în şcoală şi familie a cât mai multe oportunităţi de succes, situaţii în care copilul să-şi identifice punctele tari; crearea unor situaţii în care copilul să-şi exprime în grup calităţile sau punctele tari; crearea de situaţii în care copilul şi adolescentul să aibă oportunitatea de a oferi ajutor celorlalte persoane - activităţi de voluntariat, centre pentru copii cu nevoi speciale, cămine de bătrâni; identificarea domeniilor de competenţă ale copilul şi adolescentului şi crearea situaţiilor în care acestea să fie utilizate cu succes; identificarea surselor de suport social, emoţional, instrumental, informaţional; dezvoltarea abilităţilor de comunicare, negociere, rezolvare de probleme, abilităţile de a face faţă situaţiilor de criză; dezvoltarea sentimentului de auto-eficacitate Stima de sine şi încrederea în sine nu trebuie confundate cu sentimentul de autosuficienţă Cea din urmă ia cu totul alte forme şi se conturează ca un aspect negativ al personalităţii unui tânăr • • • • • • • • • • • • • • • Convingeri caracteristice sentimentului de superioritate/ autosuficienţă Tuturor le face plăcere să mă asculte Sunt născut pentru a fi lider Colegii au multe de învăţat de la mine Pot să fac pe oricine să creadă ce vreau eu De obicei sunt în centrul atenţiei unui grup Sunt o persoană extraordinară Cunosc în general oamenii ca pe o carte deschisă Întotdeauna ştiu ce am de făcut Pot de obicei să vorbesc despre orice subiect Pot să fac orice îmi propun Ştiu că sunt o persoană deosebită pentru că lumea mi-o tot spune Cred că sunt o persoană cu totul specială Îmi place să mă privesc în oglindă Am gusturi perfecte Sunt pe cale să devin “cineva” 5 